
Ахмат СОЗАЕВ | 


МАЙ КЕЛГЕНДИ 
ТАУЛАГЪА 


Май келгенди таулагъа, 
Табийгъат да къууана. 
Байрамгъа хазырлана, 
Хычин этеди анам. 


Мамыр арбаз жарыкъды, 
Балли терек чагьады. 
Аппа, туудугљун алып, 
Кенг орамгьа чыгъады. 


Кёк да бир бек чууакъды, 
Кереме — майны бети,- 
Кьайынчыкьча субайды, 
Халкъны да ариу этип, 


Къызыл байракъ тепсейди, 

Майны кюнюне жырлай. 

Жашасынла, дейбиз.биз, 

Майырлыкы, Урунуу, Маи! 
О 

Далхат ЗУМАКУЛОВ 

КЪАРА 
КЪОЗУЧУКЪ 


a 


Хасан, школдан жай солуулагља 
чыкъгъанлай, тау жайлыкъгъа атлан- 
ды, Атасы колхозда къойчу болуп иш- 
лейди. Жашчыкъ атасы бла бирге сю- 
рюу кютерге бек сюеди.. Ингир сайын, 
малла къош тийресине келген кезиуде, 
сюрюуню аллына ётюп, атасыны эски 
жамычысын жашил кырдыкга жаяды. 
Анга жатып, къойла, кырдыкны 
«шырт-шырт» этдире, къалай отлагъан- 
ларына сюйюп тынгылаучуду. Ингирде 
не кеч да жатсын, эрттенликде эртте 


турмай амалы жокъду. Тау этекледе 
салкъын хауа, шаудан суула да аны 
санларына жангы къарыу бергенча кё- 
рюнедиле. 

Къойланы, къозуланы жашил кыр- 
дыклы бетге жайып, кеси уа бийигирек 
дуппурда олтуруп, ол китап да кёп 
окъуйду. Алай «Повесть о: настоящем 
человеке» деген китапны барындан да 
бек жаратады. Ол кеси окъугъан ки- 
таплада жигитлеге ушаргъа, алача тау- 
кел, батыр болургъа сюеди. «Ким би- 
леди, тюберге тюшсе, сермеп, бёрюню 
къулакъларындан тутуп къояр эдим»,-- 
деген умуту да барды. Къозулагъа туз- 
чукъ не да бир татымлы аш бере ту- 
руп, Хасан жыр да айтады. Булбул 
ауазыча, ариу-ариу сызгъыра да би- 
леди. 

Аны жырлагъанына бла сызгъыр- 
гъанына къозула, бара-бара, юйренип 
къалгъанча кёрюнедиле. Ол жырлай не 
да сызгъыра башлагъанлай, ала, чабып 
келип, аны тёгерегине жыйылып къала- 
дыла. Бир бирде уа жашчыкъ, хур 


нундан балтуз, кампет не да гыржын 


чыгъарып, кьозулагьа къапдырады. 
Лла уа, татлыкъсынып, кёзлерин жыл- 
тыратып, «Энтда да бармыды?» де- 
генча, Хасан къайры барса, ары барып, 
ызындан айланып турадыла. Берир за- 
ты къалмаса уа: «Болду! Барыгъыз, 
отлагъыз энди. Ма, къарагъыз, жугъум 
да жокъду!» — деп, хуржунларын ол 
чюйре айландырып да кёргюзтюучюдю 
къозулагъа. Алай къозула аны не айт- 
ханын къайдан билсинле? Ала кёпге 
дери чомарт, халал шуёхларыны къа- 
тындан кетмей турадыла. Қъалай эсе 
да Хасан да, къозула да бир бирге юй- 
ренчек болуп къалгъандыла. 

Бир кюн а, къозуланы да тёшге 
жайып, Хасан китап окъуй тургъанлай, 
индекде бир къозу ачы-ачы макъырды. 
Ол чабып барса — суусаргъа, тюлкюге 
деп салыннган къапханнга къара кёрпе 
къозучукъ тюшюп тура эди. Хасан 
алгъа не этерге билмей къалды. Къозу- 
чукъгъа асыры жаны ауругъандан, жи- 
лярыгъы окъуна келди. Сора, эки къолу 
бла да къапханны жиясын керип, къо- 
зучукъну арт аягъын къапхандан чы- 
гъарды. Алай, къозучукъ, аягъы юсюне 
сюелалмай, аууп къалды. Ол заманда 
жашчыкъ бютюн да бек жарсыды. Къа- 
лай эсе да кёз жашлары кеслери алла- 
рына келип къалдыла. «Қъапханны 
узагъыракъ жерге салмай, къош тийре- 
сине салгъан неге ушайды?» — деп, 
ичинден мараучу Османнга ачыуланды. 
Ызы бла, ариу айта, жапсара, къозу- 
чукъну башын сылады. Сора, терк 
окъуна къойнуна алып, мал дохтургъа 
элтди. Нек эсе да Хасанны атасы да 
ары барып түра эди. 


— Къара сен бу харипчикге! Аякъ- 
чыгъы эзилип турады да,— деди дох- 
тур, къозучукъгъа тийип кёрюп. 

— Елюпмю къаллыкъды? Энди, ал- 
гъынча анасыны ызындан чабаллыкъ 
тюйюлмюдю? — деди жашчыкъ. 

— Иги бакъсакъ, ким биледи, сау 
этерге да болурбуз, жигит,— деди дох- 
тур, Хасанны башын сылай. 

Жашчыкъны бети жарыды. Дохтур а, 
къозуну сыннган аякъчыгъын шош- 
шош сылап, тюзетип, жукъа къанга» 
чыкъла салып, тап байлады. 


Андан сора, дохтургъа да кёргюзте, 
Хасан къара къозучугъуна багъып тур- 
ду. Тауну бийигине чыгъып, андан та- 
тымлы, ариу кырдык келтирди. Ариу 
шаудан суу да ичирди. Кюнлени бирин- 
де уа бурма къозучукъ, аз-аз сынчыкъ- 
лай, атлап башлады. 

= Жашым, сен жыртып ашатхан- 
дан эсе, кеси отласа игиди. Арлакъ, 
берлакъ элт. Кырдыкны ариууна,— деп 
эсгертди атасы Хасаннга. 

Бир-эки кюнден а — жашчыкъ къай- 
ры барса, къара къозу да ары барып 
башлады. Атха минип. Хасан бир жары 
тебиресе, кютю къозучукъ бир да сюй- 
мей эди. «Мени къоюп кетме!» дегенча. 
макъырып, ызындан чаба эди. 

Заман да бара, къозучукъ сюрюуге 


тартдырып, ана жылыуун излеп башла- 
ды. Сора аны бир эрттенликде сюрюу- 
ге къошдула. Ол, чабып барып, уллу 
сюрюуде анасын терк окъуна табып 
къойгъаны сейир эди. «Мени сюйген эт- 
генликге, анасын а унутмагъанды», — 
деди Хасан ичинден. Ингирде уа, сю- 
роу ыстауатха жыйылгъанлай, кьо- 
зучукъ Хасанны къатына чабып келди. 
Келди да, тузчукъ жалаучусуча, аны 
къол аязын жалады. 

— Ата, къарачы! — деп къууанды 
Хасан. — Къара керпе къозучугъум, ма- 
нга тансыкъ болуп, чабып келгенди. 

— Аперим, жашым, аперим! Сен 
сау этгенсе аны. Аягъы сыннган къозу 
былай терк тирилип къалыр деп кимни 
эсинде бар эди! — деди атасы. 


== 


Ташланы да къыздыра, 
Кюн бек къызыу болгъанды. 
Кёл бойну уа жуууннган 
Жашчыкъладан толгъанды. 


Бир сакъ жауун жетди да, — 
Ашыкъ-бушукъ кийине, 

«Кет, жибип къалабыз!» — деп, 
Хар ким къачды юйюне. 


Исса БОТАШЕВ 


>. У Ол ташаяды кёлге. 
‚ Макьа къайда жашайды? 


‚ Аны да юйю болур 
Быллай терен кёлледе, 


~ й Ол ары бугъа болур 


МИХ ААА ААА АХАУ АХА УАХИ ИХ АХА АХУ АХУ АХАУ АХ 


ДМИТРО ДЕРЕЧ, 


украинлы жазыучу. 


„ТИЛБАРАКЪ“ 


Степан бла Ляля классда бирге ол- 
тура эдиле — терезе жанындан санап, 
ючюнчю тизгинде. Ала бир заманда да 
сёз болмаучу эдиле. Анда-санда дау- 
лашыргъа тюшген эсе да, кёлкъалды- 
лары узакъгъа созулмагъанды. Класс- 
да алай юлгюлю, жарашыулу олтур- 
гъанлары ючюн устаз Зинаида Игна- 
тьевна аланы махтагъан окъуна этген- 
ди. Кертиди, ол «жарашыулукъну» 
юсюнден Степан бир тюрлю, Ляля да 
башха тюрлю айта эдиле. 

— Бирге олтура эсек, биз шуёхла 
болургъа керекбиз,-- деди бирде Ляля, 
кёзлерин къысаракъ этип, хар сёз айт- 
ханы сайын шонтукъ бурунчугъун тар- 
та.— Сен манга чот, эсеп чыгъарыргъа 
болушургъа керексе. Мен а, назмула- 
ны кёлюнгден айталмай, жангылып 


къалсанг, сен эшитирча шыбырдап, са- 
нга болуша турурма. Анга ыразымыса? 

Алай айтып, Ляля биягьы шонтукь 
бурунчугьун жыйырды. Ол алай этсе, 
аны бурнунда, бетинде сепгилчиклери 
бютюн ачыкъ кёрюне эдиле. Степан а 
баш тёбен къарап тохтай эди. 


— Мен айтханнга ыразымыса? — деп 
жангыдан сорду къызчыкъ. 

Степан биягъы баш тёбен къарады. 
Жашчыкъны къалын, зыбыр чачы ма- 


нгылайын окъуна жаба эди. Аны ючюн 
анга «кирпичик» дей эдиле бир бирде. 

— Мен сени бла шуёх боллукъ тюй- 
юлме, быллай жаншакъ къыз бла, — 
деди Степан. — Кереклисича оюм зтер- 
ге къоймайса. Ангыладынгмы? Назму 
айта туруп жангылсам да, манга болу- 
шургъа кюрешме. «Биреу айтханны 
къатлап, иги окъугъанлагъа тенг бо- 
лаллыкъ тюйюлсе», — дегенди атам. 
Мен а бек иги окъургъа сюеме. 

Лялячыкъ, башын бир тюрлю бул- 
гъай, аны къозутурча айтды: 

— Махтанчакъса сен, Степанчыкъ! 


Алай айтханы ючюн жашчыкъ аны 
эшмечиклеринден тартды. Дагьыда 
тартырыкъ зди, алай тюз да ол кезиу- 
де Зинаида Игнатьевна классха кирди. 

-- Сабийле, бусагъат мен къангагъа 
эсеп жазарыкъма,— деди ол.- Сиз а 
бир биригиз бла эришген этериксиз. 
Аны ким алгъа чыгъарып бошарын ке- 
рейик. 

Лялячыкъ терк окъуна жууашчыкъ 
болуп къалды. Степаннга бир-эки кере 
ышаргъан да этди. 

— Сен манга болушурукъмуса? — 
деди сора. 

Жашчыкъ тынгылауну ийди. 

— Болмай эсе да, биринчи сорууну 
уабын тюз жазаргъа болушурса да? 
Къалгъанын а кесим этерме, — деп, бю- 
тюн жууаш тиледи къызчыкъ. 

Степан, къашларын тюйюп, биягъы 
баш тёбен къарады. 

Эсеп къыйын тюйюл эди. Аны къа- 
лай чыгъарыргъа керегин Степан олса- 
гъат ангылады. 

«Эки мешина бла тюкеннге жетмиш 
эки ящик алма келтиргендиле. Жюк 
ташыучу уллу мешинада ящикле гитче 
мешинада ящикледен юч кере кёп эди- 
ле. Хар мешинада ненчашар ящик кел- 
тиргендиле?» 


ж 


Степан эсепни кимден да алгъа чы- 
гъарып бошаргъа бек сюе эди. Алай 
Лялячыкъ бир тохтамады, тынмады. 

— Къалай башлайым? Бир кесекчик 
окъуна болуш, — деп, шыбырдай-шы- 
бырдай, аны бездирди. 

Жашчыкъ тынгылауну ийгенлей тур- 
ду. Сора Лялячыкъ да ахырда шош 
болду. Жалан да жашчыкъны тефтери- 
не терк-терк къарап, анда кергенин эн- 
чи къагъытчыкъгъа жазып башлады. 

— Къарама бери! — деди жашчыкъ. 

Ол алай айтханлыкъгъа, къызчыкъ 
бурунчугъун окъуна жыйырмады. 

— Мен санга айтама; къарама бе- 
ри! — деп, хыны ауаз бла къайтарып 
айтды жашчыкъ. 

Алай бу жол да аны айтханы Ляля- 
ны къызаргъан къулакъларыны жанла- 
ры бла ётюп кетди. Сора жашчыкъ къо- 
лун кётюрдю. 

— Не болгъанды, Степан? — деп сор- 
ду устаз. 

— Тефтериме къарап, мен жазгъан- 
ны жазып барады бу, Зинаида Игна- 
тьевна,— деди жашчыкъ тарыкъгъан 
ауаз бла. 

Устаз экисине да тюрслеп къарады. 
Ыразы болмагъанын билдире, жаш- 
чыкъны ол кесини столуна чакъырды. 


— Ма былайда, мени аллымда ол- 
тур,— деди. 

Знди Степан сау классха туурада ол- 
тура эди. Жыйырмадан аслам кёз къа- 
рай эди анга — бирле ичлеринден айып 
зтип, бирле уа — не болгъанын игирек 
билирге сюйюп. 

Бу аз даулашчыкъ чырмады да, Сте- 
пан эсепни терк чыгъарып бошамады. 
Кеси умут зтгенча, биринчи болалмады. 
Ючюнчю болду. Зинаида Игнатьевна 
биринчиле бла бирге аны да махтады. 
Алан Степан анга хазна кљууаналма- 
ды. Бары да Ляляны хатасындан! 

Степан школдан юйге келе тургъан- 
лай, Ляля бла хоншусу Наташа аны 
ызындан жетдиле. Саулай орамгъа 
эшитдирип, экиси да бирча къычырды- 
ла: 

— Тил-ба-ракъ! Тил-ба-ракъ!.. 

Степаннга алай бир заманда киши 
да айтмагъан эди. Анга хычыуун кёрюн- 
меди. Бютюн да Наташаны къычыр- 
гъаны ачыу тийди. Наташаны сюйген 
эте эди ол. Қлассда бек иги спортсмен 
болгъаны ючюн, узун, жумушакъ эшме- 
лери ючюн да сюе эди. Ляляны эшме- 
лери уа — бош, киштик къуйрукъла 
кибик. Къысхасы, Наташа бирсиледен 
къалай эсе да башхаракъ эди... 

Степанны бир къайгъысы болгъанын 
анасы терк окъуна билип къойду. 

— Нексе былай? Не жарсыуунг бар- 
ды, балам? — деди. 

Степан хар затны болушунлай айтды. 
Жашырмай, хар нени да ачыкъ айта 
турургъа ол анасы бла былтыр, бирин- 
чи классда окъугъан заманында окъуна 
келишген эди. 

— Зинаида Игнатьевна кесини сто- 
луна Ляляны угъай, сени нек олтурт- 
ханыны юсюнден а сагъыш этгенми- 
се? — деди анасы Степаннга.— Ол сени 
терсге санагъанды. 

Жашчыкъ, мангылайын жыйырып, 
сагъышланды. 

— Ляля мен жазгъанны жазып бар- 
гъаны ючюн билемисе, Зинаида Игна- 
тьевна экибизге да «экиле» салып къоя- 
рыкъ эди. Алай этерикме деп, ол эртте 
айтханды бизге. Сен а мен «эки» ал- 
саммы сюе эдинг? 

Степанны анасы ышарды. 


— Угъай, балам, — деди ол.— Мен 
санга аман болурун сюймейме. Алай, 
бир башха жерге олтурайым деп, ке- 
синг тилесенг иги эди. 

Степанчыкъ, тёзалмай, жиляп ийди. 
Ол тилбаракъ тюйюлдю. Ол къалай 
этерге билмегенди. Энди уа Лялячыкъ- 
дан кечгинлик тилерге окъуна хазырды. 
Тамбла, бирси кюн угъай, артдаракъда 
кечгинлик тилерикди. Уллулагъа иги- 
ди: ала кеслерин къалай жюрютюрге, 
не заманда къалай этерге керегин да 
уста биледиле. Огъурлу, тюзлюклю бо- 
ла да биледиле. Степан а ол затланы 
алыкъа иги билмейди. Сора аны не 
терслиги барды? 


М. МОКАЕВ кёчюргенди. 


Бютюн да бек Алексей сабийле- 
ни суратларын, аланы окъууларын- 
дан, жашауларындан хапар берген 
суратланы ишлерге сюйюучюдю. 

"Нюрню" бу бетинде сиз аллай 
суратланы кёресиз. 


Шахмурзаев Алексей Къабарты- 
Малкьарны Сыйлы артистиди. Ол 
республикабызны драма театрында | 
ишлегенли иги кесек заман бо- 
лады. 

Сахнада, тюрлю-тюрлю ролляда 
ойнай, ол кесин битеу да халкъы- 
бызгъа сюйдюргенди. Аны жарыкъ 
искусствосуна Къарачайда, Да- $ 
гъыстанда, Къазахстанда, дагъы- = 
да кёп башха жерледе адамла къы- 
зыу къарсла уруп тюбегендиле. 

Алай махтаулу артистибизни 
дыгъыда бир сюйген иши барды. 

Ол айтхылыкъ суратчыды. Алек- 
сей ишлеген фото-суратла кёп 
тюрлю кёрмючледе болгъандыла. 
Алагъа Москвада да бийик багъа 
бичгендиле. Таулу жашны бу иш- 
де да уллу фахмусу болгъанына 
сейир этгендиле. 

"Шахмурзаев Алексейни суратла- 
рында биз Туугъан журтубузну 
адамларын, аны бийик тауларын, 
ариу чучхурларын кёребиз. 

Бу суратла, жалан да фотола 
болуп къалмай, чынтты суратлау 
чыгъармаладыла дерге боллукъду. 


M 

ЖОЛОУЧУЛА 


ТУРИСТЛЕ 


Нальчикде пионерле 
Школлада иги окъугъан 


Двореци. 
жашчыкъла, 
къызчыкъла мында кёп иш тындырады- 


ла. Кеп затха юйренедиле. Сёз ючюн, 
аскер-спорт усталыкъгъа. Жырларгъа, 
тепсерге, тутушургъа. Бирле тюрлю- 
тюрлю гюлле ёсдюредиле. Бирле сурат 
этедиле. Бирле уа шахмат, футбол, во- 
лейбол ойнайдыла... 

Бу ариу, бу жарыкъ мекямгъа жю- 
рюген школчула 400-ден аслам жый- 
ыннга юлешинедиле. Хар ким кеси сай- 
лагъан жыйыннга къошулады. Сабийле 
бек сюйген, 30 жыйындан къуралгъан, 
бек уллу бёлюмледен бирине уа жолоу- 
чула-туристле бёлюмю саналады. 

Жаш жолоучула кёп жерге баргъан- 
дыла. Таулагъа, къаялагъа чыкъгъан- 
дыла. Чегем тарына жол тутуп, Тих- 
тенген этегине дери жетгендиле. Холам- 
Бызынгы тарында Бызынгыны бир за- 
манда да эримеген, айтхылыкъ буз тау- 
ларына къарагъандыла. Тюрлю-тюрлю 
дорбунлагъа, къая тешиклеге кирип, 
къууанып, сейирсинип айланнгандыла. 
Минги тау тийресине уа азмы баргъан- 
дыла! Черек аузунда кёк кёлле да, 
ёмюрде унутулмазча, аланы кёз туура- 
ларында къалгъандыла. 

Ыйых кюн сайын жаш туристле 
жангы жолоучулукъгъа чыгъадыла. 
Школдан бош заманларында, узакъ 
жерлеге барып, бир кюн, эки кюн не да 
сау ыйыкъ айланып келедиле. Аллай 
жолоучулукъда ала кеслерини санла- 
рын чыныкъдырадыла. Гитчеликден 


окъуна. гиртчиле, 
юйренедиле, 

Турист пионерлеге кеслерини ишле- 
рин иги билген таматала башчылыкъ 
этедиле. Гумаев Борис Мажитович 
спортну устасына кандидатды. Гаври- 
лов Вячеслав Дмитриевич а спортну 
устасыды. 

Харенко Сергей Александрович та- 
маталыкъ этген пионерле Тонгуз орун 
ауушу бла тау артына да аугъандыла. 
Анда къаяланы, сууланы, эллени, жер- 
лени керюп къайтхандыла. Ауушха же- 
те баргъан жерде жютюкёз жашчыкъ- 
ла Уллу Ата журт урушну кезиуюнде 
ёлген солдатланы къабырларын тап- 
хандыла. Сора ала, жай солууну зама- 
нында заводланы биринде ишлеп, ахча 
алгъандыла. Ол ахчагъа сын таш ишле- 
тип, белгисиз солдат къабырлагъа сал- 
гъандыла. 

Мындан алда уа жаш туристле ба- 
ры да Владимир Ильич Ленин туугљан 
кюнню намысына Акъ къаягъа чыкъ- 
гъандыла. Бусагъатда Хорлам кюнню 
намысына аталгъан жолоучулукъгъа 
хазырлана турадыла. Аякъ машинала 
бла Нальчикден Прохладна шахаргъа 
барып къайтырыкъдыла. 


Бюгюнлюкде 200-ге жууукъ жаш- 
чыкъ бла къызчыкъ «СССР-ни жаш ту- 
ристи», «СССР-ни туристи» деген зна- 
чоклагъа тийишли болгъандыла. Ду- 
дуев Заур, Авхачов Сергей, Романенко 


Андрей, Дженчерадзе Зурап жаш ту- 
ристлени инструкторларыдыла... 

Пионерле Дворецинде туристле бё- 
люмюню таматасы — Ткаченко Галина 
Вячеславовна «Нюрню» окъуучулары- 
на былай айтады: 

— Багъалы жашчыкъла, къызчыкъ- 
ла! Асламыгъыз элледе жашайсыз. 
Алайды да, шахарда пионерледен эсе, 
таулагъа сиз жууукъсуз. Таулагља, къа- 
ялагъа чыгъамысыз? Республикабызда 
жер-жерлеге барамысыз? Туугъан же- 
ригизни ташын, агъачын да, жолларын, 
къолларын да иги билирге, таныргъа 
керексиз. Туристле жолу — жигитле 
жолу болгъанын унутмагъыз! 


жигитле болургъа 


«Нюр» журналны корреспонденти. 


= 


ЕРЮЗМЕКНИ САБИЙ 
ЗАМАНЫ 


Ерпозмек сабий заманында бек терк 
écion, айнып баргъанды. Ол бирси са- 
бийледен — тенглеринден иги да бойлу 
кёрюннгенди. Тюрлю-тюрлю оюнлада 
тенглерине башчылыкъ этгенди. 

— Машалла, машалла! Ерюзмек 
къалай тулпар, къалай акьыллы сабий- 
ди! Ма къарап туругъуз, бу бир айтхы- 
лыкъ, бир ахырлыкъ нарт болмаса,— 
дегендиле къартла. 

Нартланы тирилик, жигитлик, эсли- 
лик да керек болгъан оюнлары кёп 
эдиле. Жортууулгъа бармагъан кезиу- 
леринде нартла ол оюнланы ойнагъан- 
дыла. Ойнаргъа жашланы да юйрете 
тургъандыла. Алай этиу аланы зрт- 
теден келе келген тёрелери эди. Заман 
бара, тутушууда, чабышыуда, къол таш 
атыуда, чаришде, къылыч ойнатыуда 
да Ёрюзмекни аллына ёталгъан болмай 
башлагъанды. Ёрюзмек бек намыслы, 
бек халал, оюнчу-кюлкючю жаш эди. 
Ол келмей къалгъан кюн бирси жашла 
адамны кёлюне жетерча оюн хазна 
къураялмагъандыла. 

Бир бири ызындан бир-эки жолда 
Ерюзмек ойнаргъа келмей къалгъанды. 
Ол ауругъан этген сунуп, жаш тенглери 
аны кёре баргъандыла. 

— Ёрюзмек, ойнаргъа нек келмей- 
се? Луругъанынгмы барды? — деген- 
диле жашла. 

— Угъай, ауругъаным барды деп да 
билмейме, Алай нек эсе да ойнаргъа 
кёлюм бармайды, — деп, учхара жууап 
бергенди Ёрюзмек. 

Тынгылы жууап алалмай, жашла 
юйлерине кетгендиле. Бир кюн а жаш- 
ладан бири нёгерлерине кёлюндегин 
айтханды. 

— Мен ангылагъаннга кёре, Ёрюз- 
мек аурумай эсе да, аны жюрегинде 
бир жарсыуу барды, — дегенди. — Алай 
болмаса, жарыкъ кёллю, ариу адепли, 
биз барыбыз да сюйген Ёрюзмек ой- 
наргъа чыкъмай къаллыкъ тюйюл эди. 


Жюрек жарсыуун ол бизге айтыргъа 
керекди. Келигиз, жашла, энтда Ёрюз- 
мекге барайыкъ. Не жарсыуу болгъа- 
нын бизге айтсын. 

Жашла, жыйылып, Ёрюзмекге кел- 
тендиле, 

— Ауругъанынг жокъ эсе, былай 
юйге кирип нек тураса? — деп, тюзюн 
билирге сюйгендиле. 

— Шуёхларым,— дегенди Ёрюз- 
мек, — мени бир затым да аурумайды. 
Кийик саулугъум барды. Сосурукьну 
оюнларын ойнар къарыуум да барды. 
Алай, кересиз, тейрибизге беребиз деп, 
жыл сайын нартла кьына сакһаллы 
Къызыл Фукга жасакъ берип турады- 
ла. Къоркъмасала, ала анга жасакъ 
бермез эдиле. Биз а, хайт деген жашла, 
ол артыкълыкъны кёре тургъанлай, ке- 
си кесибизни жубата айланабыз. Мен 
анга жарсыйма, андан мудах болуп ту- 
рама. Къалай этейик да, неден баш- 
лайыкъ? Халкъыбызны зарауатлыкъ- 
дан къалай къутхарайыкъ? 

— Мени акъылыма Képe,— деп, сез- 
ге къошулгъанды жашладан бири,- 
сен кесинги жарсыуунгу, не оюм этгени- 
нги бек алгъа атанга, ананга айтыргъа 
керексе. Ызы бла уа жамауатха бил- 
дирмей жарамаз. «Сорулгьан иш cé- 
гюлмез»,-- дейдиле. Тамата нартла тюз 
оноу этерле. 

Тенглери кетгенлей, Ёрюзмек кеси- 
ни жарсыуун, не мурат этгенин да ата- 
сы Усхуртукга айтханды. 


г” 


-- Кљоћ, балам, кьой!-- дегенди 
Усхуртук.— Къолунгдан келмезлик зат 
бла кюрешме. Ол сени муратынгы сез- 
се, жангыз сени угъай, барыбызны да 
уллу къыйынлыкълагъа къалдырыр. 


Къызыл Фук, балам, нартла тейрисиди. 
Халкъгъа игилик этеме деп, бир уллу 
палах салып къойма. Санга дери да 
нартлада тулпарла, жигитле бола кел- 
гендиле, алай Къызыл Фук бла демле- 
ширге киши да базынмагъанды, Не эте- 
риксе? Тейри берген къыйынлыкъны 
бизни аталарыбызны аталары да ке- 
тюре келгендиле. Кётюрмей, бизни да 
амалыбыз жокъду. Къадарыбыз алай- 
ды. 

Усхуртук бла жашыны ушакъларын 
эшитип, Ёрюзмекни анасы эшикден ки- 
рип келгенди. 

— Җашым, жаным, атанг айтхан- 
ны эт. Эшигибизни жапма, — деп тиле- 
генди. 


Ерюзмек, атасыны бла анасыны 
кёллерин жапсара, ариу сёлешгенди. 

— Атам, анам, — дегенди ол,— мен 
сизни жаныгъызны бир заманда да 
къыйнамагъанма. Сиз сау болсагъыз, 
манга андан сора бир зат да керек тюй- 
юлдю. Энтда сизни къыйнаргъа, инжи- 
тирге сюймейме, алай, этген муратыма 
жетгинчи, тынчлыкъ табарыкъ тюйюл- 
ме. Тенглериме да айтханма. 


— Нартлагъа, жамауатха уа айт- 
ханмыса? — дегенди Усхуртук, жашы- 
ны тохтамазын кёрюп. — Айтмагъан 
эсенг, айт. Ала тюз оноу этерле. Нарт- 
лада жюрюй келген тёре алайды. 

Экинчи кюн Ёрюзмек ныгъышха 
баргъанды. Къарт нартла бла салам- 
лашханды. Сора алагъа кесини мура- 
тын билдиргенди. Кёпню кёрген, кёп- 
ню билген къартла анга былай айтхан- 
дыла: 

— Санга дери да нартлада айтхы- 
лыкъ жигитле бола келгендиле, алай 
къына сакъаллы Къызыл Фук бла дем- 
леширге базыннган а чыкъмагъанды. 
Къызыл Фук бизни тейрибизди. Сени 
муратынгы ол сезсе, барыбызны да 
эшек отун этип къояр. Къой, ахшы 
улан, къой! Игилик этеме деп, башы- 
бызгъа къан жаудурма. 

Ерюзмек юйге мудах къайтханды. 
Нартланы айтханларын атасына айт- 
ханды. 

— Къарайма да, жашым, сен тохта- 
рыкъ тюйюлсе, — дегенди сора Усхур- 
тук.— Алай эсе, жер юйге тюш. Анда 
къолан алаша тагъылып турады, Анда 
къара кюбюр да болур. Аны ач да, те- 
мир айыллары бла ат жерни алып, къо- 
лан алашагъа сал. Ызы бла уа, сауут- 
саба болгъан отоугъа кир да, мени сыр- 
пын къылычымы ал. Эмегенле бла ахыр 
кере сермешгенибизли бери ол сырпын 
биленмегенди. Билеген эт. 

Ерюзмек, атасы айтханча этип, къа- 
ра къынлы сырпынны алгъанды да, 
жагъада хырпин ташха баргъанды. 
Алайда атасыны къылычын билей тур- 
гъанлай, узакъдан жолну букъу этди- 
рип келгенлени кёргенди. Нарт эллени 
биринде жашагъанла тул-туман болуп 
келе эдиле. Ким ёгюз, ким геммеш, 


ким а къой, эчки сюрюп келе эди. Бир- 
ле иерли, жюгенли атланы адеж тутуп, 
бирле уа къадырла бла сыра къошун- 
ла, жаулу-бишли ашарыкъла алып ке- 
ле эдиле. 

— Жол болсун! Къайры ахшы жол- 
гъасыз? Тойгъамы барасыз? — дегенди 
Ерюзмек алагъа. 

— Угъай, биз тойгьа бармайбыз. 
Амалыбыз алайды да, Къызыл Фукга 
жасакъ алып барабыз, — деп, жарсыу- 
ларын айтхандыла жолоучула. 

— Багъалы нартла! Къызыл Фукга 
жалынып не заманнга дери турлукљ- 
буз?! Элтмегиз жасакъ! Иерик тюйюл- 
ме,— дегенни айтып, Ерюзмек, къылы- 
чын суууруп, аланы алларын тыйып 
тохтагъанды. 

Жолоучула айтып, ангылатып кеп 
кюрешгендиле. Алай Ерюзмек аланы 
жолларына барыргъа къоймагъанды. 
Сора жасакъ алып келгенлени тамата- 
лары былай дегенди: 

— Ахшы улан, сен женгиллик этесе. 
Бу ырысхыбызны башыбызгъа жара- 
тыргъа сюймегенден не да салыр жери- 
биз болмагъандан алып келмейбиз. 
Эрттеден жюрюй келген тёрени сенми 
къойдураллыкъса? Жасакъ бермесек, 
Къызыл Фук бизни жашаусуз этерикди. 
Жолубузгъа барыргъа къоймай эсенг, 
бу келтирген затларыбызны да былай 
къоюп, ызыбызгъа къайтабыз. Къызыл 
Фук бизге чамланмасын. Кесинге алай 
базына эсенг, санга чамлансын. 

Жолоучула, Къызыл Фукга алып 
келген жасакъларын да алайда къоюп, 
юйлерине кетгендиле. Ала къоюп кет- 
ген малланы, ырысхыны да батыр 
Ёрюзмек онгсузлагъа, къарыусузлагъа 
юлешгенди. 

Болгъан ишлени къына сакъаллы 
Қъызыл Фук иги билгенди, алай Ёрюз- 
мекге къатылмагъанды. Ол, эшта, анга 
дертин жетдирирге амал излей, бир 
аман акъыл эте тура болур эди. 


Басмагъа Сулейман Тёппеев 
хазырлагъанды. 


Сур. Е Чеченованылы 


«НЮРНЮ» ПОЧТАСЫ 


Журналны январь айында чыкъгъан 
сезберге, биринчи болуп, тюз жууапла 
ийгенле: Хушто-Сыртдан — 4-чю клас- 
сны окъуучусу Аккаева Маржан, Къаш- 
хатауну орта школуну окъуучулары За- 
лиханова Залина бла Чеченов Эдик, 
Хабаздан — Ульбашев Юсуфдула. 

«Багъалы редакция! Мен Яникойда 
жашайма, 1-чи классха жюрюйме. 
«Нюр» журналны бек сюйюп окъуйма. 
Мен да сизге бир къауум элбер жибе- 
реме. Аланы манга ыннабыз айтып 
жаздыргъанды»,—дейди Мизиева Ами- 
нат. 


Къабыргъа узуну — къара къыз. 


Акъ къалада — сары бийче. 


Хушто-Сыртдан 3-чю классны 
окъуучусу Гижгиев Амирбий жиберген 
элбер: 


Уугъа кюндюз чыкъмайды, 
Бир жаныуардан букъмайды, 
Урса, атны жыгъады, 

Тойса, жатып турады 


Бу элберлени уа Аккаева Маржан 
ийгенди: 


Таш тюбюнде -- къызыл ашыкъла. 


Къара ийнекни тюбюнде — кьызыл 
бузоџ 


НАРАТ ТЕРЕК 


Акъ къарчыкъла, ашыкъмай, 
ингирликде 
Тюшедиле, жулдузлача, бийикден. 
Нарат терек сюеледи жангызлай, 
Шинжили бутакъчыкъларын къар 
сылай. 


Тауушсузду, шум болгъанды тёгерек, 

Къар алгъанча битеу да жерни 
башын. 

Жалан да кеси сюеледи терек, — 


Ол жангызлаймы этеди сагъышын? 


Ахматова Люба, 
Быллымны орта школуну окъуучусу. 


(Жарашдыргъаняа: Къашхатауну орта 
школуну окъуучулары Глашев Артур, 
Эбзеева Зарема, Батчаева Зульфия.) 


~ “а 
Солдан онгнга: 1. Танг белги бер- 
генде къычыргъан къанатлы. 2. Башы 
да, тамыры да ашаргъа жарагъан 


ханс. 3. Малкъарлы жазыучу А. Тёп- Башындан энишге: 1. Совет Со- 
пеевни романы. 4. Таурухлада, жо- юзну Жигити (таулу жаш). 2. Тиши- 
макълада жюрюген сыфат. 5. М. Горь- рыула омакълыкъгъа жюрютген зат. 
кий атлы Қъырал саугъаны лауреаты, 3. Магъаданчыланы шахары. 4. Миллет 
къабартылы поэт. 6. Социалист Урунуу- кийим (кишиле киедиле). 5. Къабарты- 
ну Жигити (Совет райондан). Малкъарны бек уллу эллеринден бири. 
POT учел. — 229 а ______ 57 <> Е" 


«Нюрню” 4-чю НОМЕРИНДЕ ЧЫКЪГЪАН „СЕЗБЕРНИ” ЖЧУЯПЛЯРЫ: 


Солдан онгнга: 1. АЛАМ. 5. BbIXbL 4. УЛАКЪ. Х. БАЛТА. 8. ОЙМАКЪ. 
10. ТУУАР, 14.АЧАНА. 13. НАСЫП. 15. РОМАН 17. ТЕРТ. 18 АСЫЛ .19. ЫРГЪАКЪ, 


Башындан энишге : 1. къыймат. 2. МУРДОР. 5 БОТА. 5. КЪАРА. 
6. МУКЪУЛАДИС. 7. БОРАН. .9. КЪАЗАН. 11. АПСАТЫ. 12. АРТМАКЫ. 14, АДЕТ. 
16. АКЪЫЛ. 

